เบื้องหลัง ซัมซุง กับการเข้าถึงคนรุ่นใหม่ 1.5 ล้านคนผ่านรายการ LAZ iCON จากความตั้งใจในการปั้นฝันคนรุ่นใหม่ของ Lazada
วันนี้แค่เราลืมตาตื่นขึ้นมา ก็สามารถ “เสียเงิน” ไปกับการช้อปออนไลน์ได้ทันที เมื่อบางคนตื่นมาก็ซื้ออาหารทางออนไลน์ ซื้อสินค้าใช้ในชีวิตประจำวัน ก็ไม่แปลกที่เวลานี้ผลสำรวจมากมายทั่วโลก ต่างพูดเป็นเสียงเดียวกันว่า “คนไทยช็อปออนไลน์เก่ง ไม่แพ้ชาติใดในโลก” ซึ่งมันหมายถึงว่าโลกของ E-Commerce ได้กลายเป็นส่วนหนึ่งในชีวิตประจำวันของคนไทยไปแล้ว  พอเป็นแบบนี้ ก็เลยทำให้แพลตฟอร์ม E-Commerce อันดับหนึ่งในเมืองไทยอย่าง Lazada มีไอเดียที่จะทำให้การช็อปออนไลน์ “สนุกและแตกต่างจากคู่แข่ง”  โดยการจับกลยุทธ์ “Shoppertainment” ที่มาจากคำว่า Shopping + Entertainment นั่นเอง
7 ม.ค. 2565

Lazada Secret X ลงทุนแมน
วันนี้แค่เราลืมตาตื่นขึ้นมา ก็สามารถ “เสียเงิน” ไปกับการช้อปออนไลน์ได้ทันที
เมื่อบางคนตื่นมาก็ซื้ออาหารทางออนไลน์ ซื้อสินค้าใช้ในชีวิตประจำวัน
ก็ไม่แปลกที่เวลานี้ผลสำรวจมากมายทั่วโลก
ต่างพูดเป็นเสียงเดียวกันว่า “คนไทยช็อปออนไลน์เก่ง ไม่แพ้ชาติใดในโลก”
ซึ่งมันหมายถึงว่าโลกของ E-Commerce ได้กลายเป็นส่วนหนึ่งในชีวิตประจำวันของคนไทยไปแล้ว
พอเป็นแบบนี้ ก็เลยทำให้แพลตฟอร์ม E-Commerce อันดับหนึ่งในเมืองไทยอย่าง Lazada
มีไอเดียที่จะทำให้การช็อปออนไลน์ “สนุกและแตกต่างจากคู่แข่ง” 
โดยการจับกลยุทธ์ “Shoppertainment” ที่มาจากคำว่า Shopping + Entertainment นั่นเอง
มากไปกว่านั้น Lazada ยังเห็นโอกาสในการจับกลุ่มความสนใจจากคนรุ่นใหม่ โดยเฉพาะอย่างยิ่งกลุ่ม Gen Z
โดยร่วมมือกับสถานีโทรทัศน์ชั้นนำระดับประเทศ และเจ้าแห่งคอนเทนต์อย่างช่อง ONE 31
ปั้นรายการเรียลลิตีโชว์ LAZ iCON ผลักดันบอยแบนด์ไทยจากกลุ่มคนรุ่นใหม่ที่เต็มไปด้วยศักยภาพ
ซึ่งถือเป็นปรากฏการณ์อันยิ่งใหญ่ครั้งแรกของวงการ E-Commerce อีกเช่นกัน
โดยรายการเป็นการนำเด็กฝึก 35 คนจาก 12 ค่ายดังในเมืองไทย
จนถึงเด็กฝึกอิสระที่จะมา ร้อง เต้น แล้วคัดเลือกผ่านการโหวตจากคนทางบ้าน 5 คน
ในการเดบิวต์เป็นแบรนด์แอมบาสเดอร์ของลาซาด้า ประเทศไทย และศิลปินกลุ่มภายใต้ One 31
โดยรายการ LAZ iCON ไม่ได้เพียงแต่จะช่วยในการจับกลุ่มคนรุ่นใหม่ 
แต่ Lazada ต้องการสร้างความแตกต่าง อีกทั้งยังจุดประกายความฝันให้แก่คนรุ่นใหม่อีกด้วย
ประเด็นก็คือ ใครจะคิดว่ารายการนี้จะมีผู้ชมเฉลี่ยต่อตอน 1.5 ล้านคน
ได้รับยอดโหวตกว่า 26 ล้านโหวต
และติดกระแส Twitter Trend อันดับ 1 แทบทุกตอนที่ออกอากาศ
เบื้องหลังความสำเร็จของรายการนี้
ก็น่าจะมาจากรูปแบบรายการที่โดนใจคนรุ่นใหม่ที่กำลังอินกับกระแสเดบิวต์ศิลปิน 
และยังดึงความสนใจจากผู้ชม ด้วยเด็กฝึกที่มากความสามารถ
ที่การรอโอกาสในการแสดงศักยภาพ ในเวทีที่เหมาะสมนั่นเอง
โดยรายการ LAZ iCON นำเสนอผ่านทั้งสื่อทีวีช่อง ONE 31
และบนแพลตฟอร์มไลฟ์สตรีมมิงของ Lazada อย่าง LazLive นั่นเอง
ที่น่าสนใจอีกเรื่องก็คือ รายการนี้มีผู้สนับสนุนหลักอย่างเป็นทางการก็คือ ซัมซุง
คำถามก็คือ ซัมซุง มองเห็นโอกาสอะไร ถึงเลือกจะสนับสนุนรายการนี้
แล้วประโยชน์ในเชิงธุรกิจที่ได้รับมันคุ้มค่ามากแค่ไหน
คำตอบเหล่านี้ถูกเฉลยผ่าน Lazada Secret สูตรลับ สร้างแบรนด์ดังที่ LazMall
ที่ทางลงทุนแมนร่วมมือกับอีคอมเมิร์ซชั้นนำอย่าง Lazada
เพื่อค้นหาสูตรลับของแบรนด์ต่างๆ ที่เป็นพันธมิตรกับทาง LazMall
แล้วคำตอบของทางซัมซุง กับคำถามข้างต้น คืออะไร ?
ลงทุนแมนจะสรุปให้ฟัง
คุณสิทธิโชค นพชินบุตร รองประธานธุรกิจโทรคมนาคมและไอที 
บริษัท ไทยซัมซุง อิเลคโทรนิคส์ จำกัด ให้เหตุผลของการตัดสินใจเป็นผู้สนับสนุนหลักรายการนี้
ไว้อย่างน่าสนใจเลยทีเดียว
สิ่งที่ธุรกิจบนโลกใบนี้ต้องเจอก็คือ เมื่อลูกค้าเติบโตขึ้น ไลฟ์สไตล์และรสนิยมใช้สินค้าก็เปลี่ยนไป 
โจทย์อันท้าทายของแบรนด์ก็คือต้องคิดค้นสินค้าใหม่ๆ 
ให้ตรงกับความต้องการในช่วงเวลานั้นๆ ของชีวิตลูกค้า 
อีกทั้งต้องไม่ลืมสร้างสีสันให้กับสินค้าเพื่อดึงดูดลูกค้ารายใหม่ๆ เข้ามาตลอดเวลา
ส่วนทางฝั่ง ซัมซุง กลุ่มลูกค้าใหม่ๆ ที่ต้องการก็คือกลุ่ม Gen Z หรือคนที่มีอายุ 10 - 24 ปี 
หรือเหล่าคนยุคใหม่ที่กำลังมองหาสมาร์ทโฟนเครื่องแรก 
หรืออยู่ในช่วงลังเลเลือกแบรนด์ เป็นกลุ่มที่ซัมซุงให้ความสำคัญ 
เพื่อทำให้แบรนด์เติบโตขึ้นเรื่อยๆ ในอนาคต
โจทย์มันเลยมาอยู่ที่ว่าแล้ว ซัมซุง จะใช้วิธีไหน เพื่อเข้าไปนั่งในหัวใจ กลุ่ม Gen Z
เพราะหากใครที่ชนะใจกลุ่มคนรุ่นใหม่ได้ ก็จะทำให้พวกเขากลายเป็นลูกค้าประจำ
ที่มีระยะเวลายืนยาวในการซื้อสินค้าของแบรนด์ที่เขาชอบนั่นเอง
เพียงแต่เรื่องนี้ หากจะทำให้สำเร็จ มันก็ไม่ง่ายอย่างที่คิด 
เพราะแบรนด์ก็ต้องคิดค้นหาวิธีที่จะพิชิตใจคนรุ่นใหม่
ซึ่งการจะชนะใจใครสักคนนั้น เราก็ต้องรู้ก่อนว่าเขาชื่นชอบอะไร
โดยทางซัมซุงก็ศึกษาเรื่องนี้เป็นอย่างดี จนมาพบคำตอบว่าหนึ่งในความชื่นชอบของคนรุ่นใหม่
นั่นก็คือ รายการบันเทิง โดยเฉพาะรายการที่อิงกับกระแสการเดบิวต์ศิลปินในต่างประเทศ
ซึ่งเป็นอะไรที่พอเหมาะพอเจาะ
เมื่อรูปแบบรายการ LAZ iCON จะเป็นการค้นหา 5 คนมาเดบิวต์เป็นวงบอยแบนด์ คลื่นลูกใหม่ของวงการ T-POP
ซึ่งก็เป็นรายการที่ตรงกับกระแสความนิยมของเด็กวัยรุ่นในยุคนี้
ส่วนเหตุผลอีกข้อที่น่าสนใจไม่แพ้กันเมื่อทาง ซัมซุง เองก็มีสมาร์ตโฟน
ที่มีราคาขายเริ่มต้น 3 พันกว่าบาทจนถึงหมื่นกลางๆ 
นอกจากราคาเข้าถึงง่าย ก็ยังมีการใช้งานที่ตอบโจทย์คนรุ่นใหม่
ทำให้การสนับสนุนในรายการนี้ก็ยังทำให้ ซัมซุง ได้ฐานลูกค้าที่ตรงกับสินค้าตัวเอง
คุณสิทธิโชค เสริมต่อว่า การเป็นผู้สนับสนุนหลักรายการ LAZ iCON 
ถือเป็นการใช้งบโฆษณาได้คุ้มค่าตรงกลุ่มเป้าหมาย เพราะเป็นการเข้าถึงคนรุ่นใหม่ 1.5 ล้านคน
ขณะที่หากโฆษณารูปแบบอื่นๆ ก็อาจไม่สามารถวัดผลการเข้าถึงกลุ่มเป้าหมายได้ชัดเจนมากนัก
อีกทั้งในรายการก็ยังให้ผู้ชมสามารถสั่งซื้อสมาร์ตโฟนของทางซัมซุงได้ทุกรุ่น
ผ่านฟีเจอร์ “See Now Buy Now” ในช่วงออกอากาศสด ผ่านทาง LazLive 
และหากใครซื้อสินค้าจะได้รับโควต้าการโหวตเพิ่ม 
เพื่อนำไปใช้โหวตให้กับผู้แข่งขันที่ตัวเองชื่นชอบ
สรุปก็คือ การเป็นผู้สนับสนุนหลักรายการ LAZ iCON 
นอกจากเข้าถึงกลุ่มลูกค้าคนรุ่นใหม่ซึ่งเป็นลูกค้าหลักของสมาร์ตโฟนแล้วนั้น
ก็ยังทำให้ทาง ซัมซุง สร้างฐานลูกค้าคนรุ่นใหม่ที่จะเติบโตไปพร้อมๆ กับแบรนด์ตัวเอง
สุดท้ายก็ยังสามารถเพิ่มยอดขายสินค้าผ่านทางรายการได้โดยตรง
พูดง่ายๆ ซัมซุงลงทุนครั้งเดียวแต่ได้ประโยชน์ถึง 3 ทาง เลยทีเดียว
ขณะเดียวกัน หากย้อนดูเบื้องหลังความสัมพันธ์ระหว่าง ซัมซุง กับ Lazada
ถือเป็นพันธมิตรธุรกิจที่ดีต่อกันมาโดยตลอดเมื่อซัมซุงเปิด Official store 
หรือหน้าร้านออนไลน์บน LazMall กับทาง Lazada มายาวนาน 
เพราะมองเห็นพฤติกรรมลูกค้าที่ซื้อสินค้าผ่านทางออนไลน์เติบโตขึ้นเรื่อยๆ 
อีกทั้งคนไทยทั่วประเทศก็ยอมรับว่า Lazada เป็นแพลตฟอร์ม E-Commerce เบอร์หนึ่งของเมืองไทย
ที่มีความน่าเชื่อถือสูง
และก็ต้องบอกว่า ซัมซุง คิดถูกทุกข้อ เพราะเรื่องที่หลายคนอาจยังไม่รู้
ก็คือในทุกๆ แคมเปญประจำเดือนของ LazMall
สมาร์ตโฟนของซัมซุง กลายเป็นสินค้าขายดีที่มียอดขายติดอันดับ 1 ใน 3 เป็นประจำในทุกๆ เดือน
ยิ่งหากเทียบยอดขายกับแคมเปญในระยะเวลาเดียวกันเมื่อปีที่แล้วกับปีล่าสุดนี้
ซัมซุงมีอัตราการเติบโตสูงถึง 160% เลยทีเดียว
เลยทำให้ผลลัพธ์ทางธุรกิจก็คือภาพรวมทุกช่องทางการขายออนไลน์ของทางซัมซุง 
เติบโตเฉลี่ยปีละ 80% โดยมี LazMall เป็นหนึ่งในฟันเฟืองสำคัญในการเติบโตครั้งนี้
คุณสิทธิโชค บอกว่าการเติบโตก้าวกระโดด เป็นอะไรที่เหนือความคาดหมาย 
เพราะในอดีตกำแพงความเชื่อที่ลูกค้ามีต่อสินค้าสมาร์ตโฟนและสินค้า IT คือต้องไปซื้อที่สาขา
เพื่อให้พนักงานบริการติดตั้งโปรแกรมหรือเซตระบบเครื่องต่างๆ จนถึงต้องการสัมผัสตัวเครื่องก่อนซื้อ
แต่ด้วยการระบาดของโควิด 19 ที่กระตุ้นให้คนช็อปออนไลน์มากขึ้น
จนถึงลูกค้าเองก็เริ่มมีความรู้ในการเซตเครื่องและโปรแกรมต่างๆ 
และเรียนรู้การเคลมสินค้า, วิธีการซื้อ, ระบบขนส่งทางออนไลน์ มากขึ้นกว่าในอดีต
ทำให้ความเชื่อที่ว่าซื้อสินค้า IT ก็สามารถซื้อผ่านออนไลน์ได้เริ่มเข้ามาแทนที่ความเชื่อเดิม
สุดท้ายคุณสิทธิโชคก็มั่นใจว่า ต่อจากนี้ไปยอดขายสมาร์ตโฟนจนถึงสินค้าอื่นๆ ของทางซัมซุง
ก็จะมียอดขายทางออนไลน์เพิ่มขึ้นทุกๆ ปีอย่างต่อเนื่อง
เพราะวันนี้ คนไทยเปิดใจกับการซื้อสินค้า IT ผ่านทางออนไลน์
ซึ่งเปรียบเสมือนประตูแห่งโอกาสบานใหญ่ได้ถูกเปิดขึ้นแล้ว
แล้ว ซัมซุง เองก็ไม่พลาดที่จะก้าวเดินผ่านประตูแห่งความสำเร็จที่เปิดรออยู่ บน LazMall นั่นเอง..
Reference:
-